সরকারের সমালোচনা করতে গ্রুপ লাগে না, আমরা একাই করতে পারি: চুন্নু
দ্বাদশ জাতীয় সংসদ নির্বাচনে ১১টি আসন পাওয়া জাতীয় পার্টির মহাসচিব মুজিবুল হক চুন্নু বলেছেন, সরকারের সমালোচনা করতে গ্রুপ লাগে না, আমরা একাই করতে পারি।
সমন্বিত বিরোধী দল হলেও জাতীয় পার্টি শক্তিশালী বিরোধী দলের দায়িত্ব পালন করতে পারবে কি না—গণমাধ্যমকর্মীদের এমন প্রশ্নের জবাবে তিনি এ কথা বলেন।
আজ বুধবার সকালে সংসদ ভবনে নবনির্বাচিত এমপিদের শপথ গ্রহণ অনুষ্ঠান শেষে গণমাধ্যমের মুখোমুখি হন চুন্নু।
বিরোধী দল নিয়ে এখনো কোনো সিদ্ধান্ত হয়নি জানিয়ে জাপা মহাসচিব বলেন, 'আমরা আবারও বসবো, তখন একটা পরিষ্কার ধারণা আমরা আপনাদের দিতে পারব।'
আপনাদের দলের নেতারা অভিযোগ করছেন, এই সংসদে যদি আপনারা যোগ দেন তাহলে জাতীয় পার্টির কবর রচনা হবে। কার্যালয় দখলের কথাও বলেছেন তারা—এ প্রসঙ্গে জানতে চাইলে তিনি বলেন, 'দলের মধ্যে অনেক পথের মুরিদ থাকে। নির্বাচনে অনেক প্রার্থী ছিলেন, প্রশাসনের কোনো সহযোগিতা পাননি। টাকার দৌরাত্ম্যর কারণে আমাদের প্রার্থীরা টিকতে পারেনি। এসব কারণে তাদের মধ্যে ক্ষোভ আছে। কাজেই বলতেই পারেন, বলাটা অস্বাভাবিক কিছু না।'
এর আগে দুই সংসদে আপনারা বিরোধী দল ছিলেন। আপনাদের আসন সংখ্যা ছিল ২৫ এর উপরে, এবার আপনাদের আসন সংখ্যা ১১, যদি সমন্বিত বিরোধী দলও হয়, আপনারা কি শক্তিশালী বিরোধী দলের দায়িত্ব পালন করতে পারবেন—গণমাধ্যমকর্মীরা জানতে চাইলে তিনি বলেন, 'সরকারের সমালোচনা, ভুল-ত্রুটি ধরিয়ে দেওয়া, এর জন্য গ্রুপ লাগে না। আমরা একাই করতে পারি। গত সংসদেও আমি একা অনেক কথা বলেছি, এবারও করব। এতে তো কোনো বাধা নেই! বিরোধী দলের গ্রুপ থাকলেই যে কথা বলা যাবে তা তো না। এটা হচ্ছে ইচ্ছা ও দায়িত্ব বোধ।'
জাতীয় পার্টি সংসদে বিরোধী দল হতে চায় কি না জানতে চাইলে চুন্নু বলেন, 'এটা একটা টেকনিক্যাল বিষয়, বিরোধী দল হতে গেলে কার্যবিধি অনুযায়ী ২৫ জন এমপির বিষয় আছে। যেহেতু আমাদের ২৫ জন নেই, সেখানে আমরা হবো—হতেই পারব এমন কোনো কথা নেই, তবে কথা চলছে।'

দ্বাদশ জাতীয় সংসদ নির্বাচনে ১১টি আসন পাওয়া জাতীয় পার্টির মহাসচিব মুজিবুল হক চুন্নু বলেছেন, সরকারের সমালোচনা করতে গ্রুপ লাগে না, আমরা একাই করতে পারি।